
ETTEPANEKUD
Kodanikuvabaduste, justiits- ja siseasjade komisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
[bookmark: restart]1.	võtab teadmiseks asjaolu, et Euroopa Kontrollikoda (edaspidi „kontrollikoda“) on kuulutanud Euroopa Liidu Varjupaigaameti (EUAA) 2022. aasta raamatupidamise aastaaruande aluseks olevad tehingud kõigis olulistes aspektides seaduslikeks ja korrektseteks;
2.	väljendab heameelt asjaolu üle, et kontrollikoja eelmiste aastate tähelepanekutes tuvastatud kaks probleemi – ajutiste juhtide suur arv ning huvide konfliktide haldamise ja ennetamise poliitika ajakohastamata jätmine – on lahendatud; märgib, et eelmiste aastate tähelepanekud hankemenetluste kohta, nimelt Lesbosel ja Roomas ruumide üürimiseks, suletakse 2023. aastal; 
3.	väljendab heameelt EUAA pingutuste üle rakendada alates 2022. aasta jaanuarist kehtivaid uusi volitusi hoolimata piisava arvu lisatöötajate puudumisest; kutsub komisjoni ja liikmesriike üles lubama lisatöötajaid ja teatavate ametikohtade ümberklassifitseerimist, et tagada nõuetekohane rakendamine, eelkõige seoses põhiõiguste ametniku, varjupaigaekspertide reservnimekirja ning järelevalve- ja operatiivtegevusega, et tagada alati varjupaigataotlejate õiguste kaitse ja kooskõla kohaldatavate õigusnormidega;
4.	tuletab meelde EUAA rolli rahvusvahelise kaitse taotluste menetlemise toetamisel ning varjupaigataotluste menetlemise eest vastutavate juhtumimenetlejate koolitamisel; märgib, et EUAA peab jätkama liikmesriikide ja kolmandate riikide toetamist varjupaiga- ja rändetaotluste käsitlemisel; kutsub üles keskenduma eelarves lisatöötajate värbamisele, et aidata liikmesriikidel tagada rahvusvahelise kaitse varjupaigataotluste aus ja õiglane läbivaatamine, eelkõige haavatavatesse rühmadesse kuuluvate taotlejate tõlkide ja psühholoogide jaoks;
5.	väljendab heameelt selle üle, et pärast seda, kui nõukogu volitas EUAAd ning Euroopa Piiri- ja Rannikuvalve Ametit (Frontex) ja Euroopa Liidu Õiguskaitsekoostöö Ametit (Europol) pakkuma operatiivtuge liikmesriikidele, kes taotlesid abi Venemaa sissetungile Ukrainasse järgnenud pagulaste sissevooluga toimetulekuks, on ajutist kaitset saanud peaaegu 4 miljonit inimest; 
6.	tuletab meelde eelarve täitmisele heakskiidu andmise eest vastutava institutsiooni 2020. aasta raportis esitatud soovitust; märgib, et EUAA toetab jätkuvalt liikmesriike saatjata alaealistele kaitsva vastuvõtusüsteemi tagamisel, pakkudes koolitust, operatiivtuge, suuniseid, vahendeid ja teabematerjale, nagu vastu võetud alaealistele suunatud teabelehed ja videod; tuletab meelde, et 2022. aastal esitasid saatjata alaealised ELis ning Islandil, Liechtensteinis, Norras ja Šveitsis (EL+ riigid) 42 000 varjupaigataotlust; hindab ka temaatilise kohtumise korraldamist Sloveenias 13 riigi osalusel, mis võimaldab eri sidusrühmadel arutada saatjata alaealiste vastuvõturajatistega seotud parimaid tavasid;
7.	märgib rahuloluga, et EUAA rakendas tegevuskavasid 14 liikmesriigis, laiendades seega oma operatsioone veel kuuele ELi riigile, ning et esimest korda alates EUAA loomisest lähetas ta personali ELi mittekuuluvasse riiki – Moldovasse; tunnustab lisaks EUAA tugevat osalemist Euroopa ühise varjupaigasüsteemi välismõõtmes, millega toetatakse EL+ riike 2585 inimese ümberasumisel 13 valiku- ja kolme lahkumiseelse missiooni toetamise kaudu; 
8.	võtab teadmiseks EUAA abi Lääne-Balkani partnerriikidele institutsioonilise suutlikkuse suurendamise, koolituse ja töökohapõhise juhendamise kaudu peamiste varjupaigamenetluste valdkonnas;
9.	võtab teadmiseks kontrollikoja tähelepaneku, et ELi ja Schengeni lepinguga ühinenud riikide vahelised lepingud, mis on õiguslikuks aluseks nende poolt EUAA eelarvesse tehtavate osamaksete arvutamisel, on ebaselged ja võimaldavad erinevaid tõlgendusi, mille tagajärjel on Schengeni lepinguga ühinenud riikide osamaksed väiksemad; võtab teadmiseks EUAA vastuse, et tema lähenemisviis on kooskõlas õigussätetega; palub komisjonil need lepingud läbi vaadata; 
10.	tuletab meelde, et OLAF viib praegu läbi uurimist seoses väidetava väärkäitumise ja personaliga seotud õigusnormide rikkumisega EUAA kõrgemas juhtkonnas; nõuab, et väidetavat väärkäitumist kontrollitaks ja uuritaks põhjalikult; väljendab heameelt EUAA antud lubaduse üle teha OLAFiga täielikku koostööd; kutsub EUAAd üles tagama uurimise kõigis etappides täieliku ja lojaalse koostöö OLAFiga ning andma Euroopa Parlamendile korrapäraselt aru uurimise seisust ja tulemustest.

KELLELT ARVAMUSE KOOSTAJA SAI SISENDMATERJALI
<FootprintIntro>Arvamuse koostaja sai arvamuse koostamisel sisendmaterjali järgmistelt üksustelt või isikutelt:</FootprintIntro>
	Üksus ja/või isik

	European Union Agency for Asylum (“EUAA”)



Eespool esitatud loetelu koostamise eest vastutab ainuisikuliselt arvamuse koostaja.

